CELEX: 32018R1639
Language: hu
Date: 2018-07-13 00:00:00
Title: A Bizottság (EU) 2018/1639 felhatalmazáson alapuló rendelete (2018. július 13.) az (EU) 2016/1011 európai parlamenti és tanácsi rendeletnek az adatszolgáltatók bemeneti adatain alapuló referenciamutatók referenciamutató-kezelői által kidolgozandó magatartási kódex elemeit részletesen meghatározó szabályozástechnikai standardok tekintetében történő kiegészítéséről (EGT-vonatkozású szöveg.)

5.11.2018   
               
               
                  HU
               
               
                  Az Európai Unió Hivatalos Lapja
               
               
                  L 274/11
               
            
         A BIZOTTSÁG (EU) 2018/1639 FELHATALMAZÁSON ALAPULÓ RENDELETE
         (2018. július 13.)
         az (EU) 2016/1011 európai parlamenti és tanácsi rendeletnek az adatszolgáltatók bemeneti adatain alapuló referenciamutatók referenciamutató-kezelői által kidolgozandó magatartási kódex elemeit részletesen meghatározó szabályozástechnikai standardok tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a pénzügyi eszközökben és pénzügyi ügyletekben referenciamutatóként vagy a befektetési alapok teljesítményének méréséhez felhasznált indexekről, valamint a 2008/48/EK és a 2014/17/EU irányelv, továbbá az 596/2014/EU rendelet módosításáról szóló, 2016. június 8-i (EU) 2016/1011 európai parlamenti és tanácsi rendeletre (1) és különösen annak 15. cikke (6) bekezdésének negyedik albekezdésére,
         mivel:
         
                     (1)
                  
                  
                     Az (EU) 2016/1011 rendelet 15. cikke előírja az adatszolgáltatók bemeneti adatain alapuló referenciamutatók referenciamutató-kezelői számára, hogy dolgozzanak ki az adott referenciamutatóhoz tartozó magatartási kódexet, amelyben egyértelműen meghatározzák az adatszolgáltatónak a bemeneti adatok szolgáltatásával kapcsolatos kötelezettségeit. Ha a referenciamutató-kezelő olyan referenciamutató-családot állít elő, amely egynél több olyan referenciamutatóból áll, amely adatszolgáltatók bemeneti adatain alapul, a referenciamutató-családhoz egyetlen magatartási kódex is kidolgozható. Az említett rendelet 15. cikkének (2) bekezdése felsorolja azokat az elemeket, amelyeket – minimumkövetelményként – az említett cikk alapján kidolgozott minden magatartási kódexnek tartalmaznia kell. Nincs szükség magatartási kódexre, ha a referenciamutató az említett rendelet 3. cikke (1) bekezdésének 24. pontjában meghatározott, szabályozott adatokon alapuló referenciamutató.
                  
               
                     (2)
                  
                  
                     A referenciamutató helyes meghatározásának biztosítása érdekében alapvető fontosságú, hogy az adatszolgáltatóktól származó bemeneti adatok a módszertan által előírt összes jellemzővel rendelkezzenek és teljeskörűek legyenek. A magatartási kódexnek ezért kellő részletességgel le kell írnia ezeket a jellemzőket, és meg kell határoznia, hogy az adatszolgáltatónak milyen adatokat kell figyelembe vennie, továbbá, hogy az adatszolgáltató milyen adatokat zárhat ki, valamint, hogy az adatszolgáltatónak hogyan kell továbbítania a bemeneti adatokat a referenciamutató-kezelő felé.
                  
               
                     (3)
                  
                  
                     A bemeneti adatokon alapuló referenciamutató integritásának biztosításában kulcsfontosságú tényező, hogy a bemeneti adatok közlésére az adatszolgáltató által kijelölt személyek megfelelő ismeretekkel, készségekkel, képzéssel és tapasztalattal rendelkezzenek a feladat ellátásához. A magatartási kódexnek ezért olyan rendelkezést kell tartalmaznia, amely előírja valamennyi adatszolgáltató számára, hogy adatközlő személyként való engedélyezésüket megelőzően végezzenek számos ellenőrzést a leendő adatközlő személyek tekintetében.
                  
               
                     (4)
                  
                  
                     A referenciamutató megbízhatósága nagy mértékben a bemeneti adatok helytállóságától függ. Ezért alapvető fontosságú, hogy az adatszolgáltatók az esetlegesen gyanús adatok közlése előtt és után ellenőrizzék az adatokat, valamint, hogy megerősítsék a magatartási kódex követelményeinek való megfelelést. A magatartási kódexnek ezért olyan rendelkezéseket kell tartalmaznia, amelyek előírják az adatszolgáltatók számára az adatoknak az adatszolgáltatás előtti és utáni ellenőrzését.
                  
               
                     (5)
                  
                  
                     A hiba vagy a manipuláció kockázata kétségtelenül azokban az esetekben a legnagyobb, amikor az adatszolgáltatók mérlegelési jogkört gyakorolhatnak a bemeneti adatok szolgáltatásakor. A magatartási kódexnek ezért elő kell írnia, hogy az adatszolgáltatók az általuk kidolgozandó szabályokban rögzítsék, mikor, hogyan és ki gyakorolhat mérlegelési jogkört.
                  
               
                     (6)
                  
                  
                     A magatartási kódexnek olyan rendelkezéseket kell tartalmaznia, amelyek előírják az adatszolgáltatók számára, hogy nyilvántartást vezessenek azokról az adatokról, amelyeket az egyes adatszolgáltatások kapcsán mérlegeltek, valamint a mérlegelési jogkör gyakorlásának kapcsolódó eseteiről. Ezek a nyilvántartások alapvető eszközként szolgálnak annak megállapításához, hogy az adatszolgáltató betartotta-e a magatartási kódex által előírt azon szabályokat, amelyek célja az összes releváns bemeneti adat rendelkezésre bocsátásának biztosítása.
                  
               
                     (7)
                  
                  
                     Az adatszolgáltatók szintjén felmerülő összeférhetetlenségek megfelelő feltárása és kezelése szükséges eszköz a referenciamutató integritásának és pontosságának biztosítása szempontjából. Ezért a magatartási kódexnek olyan rendelkezéseket kell tartalmaznia, amelyek előírják, hogy az adatszolgáltató rendszerei és kontrolljai tartalmazzanak egy összeférhetetlenségi nyilvántartást, amelyben az adatszolgáltató nyilvántartja a feltárt összeférhetetlenségeket és az azok kezelésére hozott intézkedéseket.
                  
               
                     (8)
                  
                  
                     Az arányosság elvével összhangban e rendelet nem helyez túlzott adminisztratív terhet a jelentős és nem jelentős referenciamutatók referenciamutató-kezelőire és adatszolgáltatóira, mivel lehetővé teszi a jelentős vagy nem jelentős referenciamutatók referenciamutató-kezelői számára a kritikus referenciamutatókhoz szükségesnél kevésbé részletes magatartási kódexek kidolgozását.
                  
               
                     (9)
                  
                  
                     A referenciamutató-kezelők számára elegendő időt kell biztosítani az e rendelet követelményeinek megfelelő magatartási kódexek kidolgozására. Ezért ezt a rendelet két hónappal a hatálybalépését követően kell elkezdeni alkalmazni.
                  
               
                     (10)
                  
                  
                     Ez a rendelet az Európai Értékpapírpiaci Hatóság által a Bizottságnak benyújtott szabályozástechnikai standardtervezeteken alapul.
                  
               
                     (11)
                  
                  
                     Az Európai Értékpapírpiaci Hatóság nyilvános konzultációt folytatott az e rendelet alapját képező szabályozástechnikai standardtervezetekről, elemezte az esetleges kapcsolódó költségeket és hasznot, továbbá kikérte az 1095/2010/EU európai parlamenti és tanácsi rendelet (2) 37. cikkével létrehozott Értékpapírpiaci Érdekképviseleti Csoport véleményét,
                  
               ELFOGADTA EZT A RENDELETET:
         
            1. cikk
            A bemeneti adatok leírása
            A referenciamutató-kezelő által az (EU) 2016/1011 rendelet 15. cikkének (1) bekezdése alapján kidolgozandó magatartási kódex (a továbbiakban: magatartási kódex) a szolgáltatandó bemeneti adatokkal összefüggésben tartalmazza legalább a következő témák egyértelmű leírását és az azokra vonatkozó követelményeket:
            
                        a)
                     
                     
                        a szolgáltatandó bemeneti adatok típusa vagy típusai;
                     
                  
                        b)
                     
                     
                        a bemeneti adatok minősége és pontossága tekintetében teljesítendő követelmények;
                     
                  
                        c)
                     
                     
                        a szolgáltatandó bemeneti adatok minimális mennyisége;
                     
                  
                        d)
                     
                     
                        az elsőbbségi sorrend, ha van ilyen, amelynek megfelelően a különböző típusú bemeneti adatokat szolgáltatni kell;
                     
                  
                        e)
                     
                     
                        a bemeneti adatok szolgáltatásának formátuma;
                     
                  
                        f)
                     
                     
                        a bemeneti adatok közlésének gyakorisága;
                     
                  
                        g)
                     
                     
                        a bemeneti adatok közlésének időzítése;
                     
                  
                        h)
                     
                     
                        a bemeneti adatok kiigazítására és standardizálására az adatszolgáltatók számára előírt eljárások, ha vannak ilyenek.
                     
                  
         
            2. cikk
            Adatközlő személyek
            
               (1)   A magatartási kódex olyan rendelkezést tartalmaz, amely biztosítja, hogy egy személy csak akkor járhat el bemeneti adat adatközlő személyeként az adatszolgáltató nevében, ha az adatszolgáltató meggyőződött arról, hogy az adott személy rendelkezik a feladat ellátásához szükséges készségekkel, ismeretekkel, képzéssel és tapasztalattal.
            
            
               (2)   A magatartási kódex leírja a kellő gondosság elvének megfelelő folyamatot, amelyet az adatszolgáltatónak követnie kell ahhoz, hogy meggyőződjön arról, hogy az adott személy rendelkezik a bemeneti adatoknak az adatszolgáltató nevében történő közléséhez szükséges készségekkel, ismeretekkel, képzéssel és tapasztalattal. E folyamat leírása tartalmazza az alábbiakról való meggyőződéshez szükséges ellenőrzések elvégzését:
               
                           a)
                        
                        
                           a személy személyazonossága;
                        
                     
                           b)
                        
                        
                           a személy képesítései; és
                        
                     
                           c)
                        
                        
                           a személy hírneve, beleértve az arra vonatkozó információt is, hogy a személyt korábban kizárták-e referenciamutatók bemeneti adatainak közléséből kötelezettségszegés miatt.
                        
                     
            
               (3)   A magatartási kódex meghatározza, hogy az adatszolgáltató milyen eljárást és kommunikációs eszközt használ amikor értesíti a referenciamutató-kezelőt az adatszolgáltató nevében bemeneti adatokat közlő személy kilétéről, lehetővé téve ezáltal a referenciamutató-kezelő részére, hogy ellenőrizhesse, hogy az adatközlő személy jogosult-e adatot közölni az adatszolgáltató nevében.
            
         
         
            3. cikk
            Szabályok, amelyek biztosítják, hogy az adatszolgáltatók minden releváns bemeneti adatot közöljenek
            A magatartási kódex olyan rendelkezéseket tartalmaz, amelyek előírják, hogy az adatszolgáltatóknak legalább a következő szabályokkal kell rendelkezniük és meg kell felelniük azoknak:
            
                        a)
                     
                     
                        a bemeneti adatokra vonatkozó szabályok, amelyek legalább az alábbiak leírását tartalmazzák:
                        
                                    i.
                                 
                                 
                                    a szolgáltatandó bemeneti adatok meghatározásánál figyelembe veendő adatok; és
                                 
                              
                                    ii.
                                 
                                 
                                    a bemenetiadat-szolgáltatásból az adatszolgáltató által kizárható adatok, valamint az érintett adatok kizárhatóságának oka vagy okai;
                                 
                              
                  
                        b)
                     
                     
                        az adatoknak a referenciamutató-kezelő részére történő továbbítására vonatkozó szabályok, amely legalább a következőket tartalmazzák:
                        
                                    i.
                                 
                                 
                                    a biztonságos adattovábbításra szolgáló eljárás leírása; és
                                 
                              
                                    ii.
                                 
                                 
                                    a bemeneti adatok technikai vagy operatív nehézségek, az adatközlő személy ideiglenes hiányzása vagy a módszertan által megkövetelt bemeneti adatok elérhetetlensége esetén történő közlésére vonatkozó vészhelyzeti tervek.
                                 
                              
                  
         
            4. cikk
            Rendszerek és kontrollok
            
               (1)   A magatartási kódex olyan rendelkezéseket tartalmaz, amelyek biztosítják, hogy az (EU) 2016/1011 rendelet 15. cikke (2) bekezdésének d) pontjában említett rendszerek és kontrolleljárások tartalmazzák többek között a következő elemeket:
               
                           a)
                        
                        
                           az esetlegesen gyanús bemeneti adatok adatszolgáltatást megelőző ellenőrzése, beleértve az adatok második személy általi felülvizsgálata formájában végzett ellenőrzéseket;
                        
                     
                           b)
                        
                        
                           adatszolgáltatás utáni ellenőrzések annak megerősítése érdekében, hogy a bemeneti adatokat a magatartási kódex követelményeivel összhangban szolgáltatták, valamint a gyanús bemeneti adatok azonosítása céljából;
                        
                     
                           c)
                        
                        
                           a bemeneti adatok referenciamutató-kezelőnek történő továbbításának nyomon követése az alkalmazandó szabályokkal összhangban.
                        
                     
            
               (2)   A magatartási kódex csak akkor engedheti meg az adatszolgáltatónak, hogy olyan automatizált rendszert használjon a bemenetiadat-szolgáltatásra, amelyben természetes személyek nem módosíthatják a bemenetiadat-szolgáltatást, ha a magatartási kódex ezt a lehetőséget az alábbi feltételek mellett engedélyezi:
               
                           a)
                        
                        
                           az adatszolgáltató folyamatosan nyomon tudja követni az automatizált rendszer megfelelő működését; és
                        
                     
                           b)
                        
                        
                           az adatszolgáltató az automatizált rendszer szoftverének minden frissítése vagy módosítása után ellenőrzi a rendszert mielőtt új bemeneti adatokat szolgáltatna.
                        
                     Ilyen esetben a magatartási kódexnek nem kell előírnia az adatszolgáltató számára, hogy bevezesse az (1) bekezdésben említett ellenőrzéseket.
            
            
               (3)   A magatartási kódex meghatározza azokat az eljárásokat, amelyekkel az adatszolgáltatónak a szolgáltatott bemeneti adatokban előforduló esetleges hibák kezelése céljából rendelkeznie kell.
            
            
               (4)   A magatartási kódex előírja az adatszolgáltató számára, hogy rendszeresen, de legalább évente felülvizsgálja az adatszolgáltató által a bemenetiadat-szolgáltatásra vonatkozóan létrehozott rendszereket és kontrollokat.
            
         
         
            5. cikk
            A bemenetiadat-szolgáltatás kapcsán alkalmazott mérlegelési jogkörre vonatkozó szabályok
            Ha a magatartási kódex lehetővé teszi az adatszolgáltató számára, hogy a bemeneti adatok szolgáltatása kapcsán mérlegelési jogkört alkalmazzon, a magatartási kódex előírja az adatszolgáltató számára, hogy hozzon létre a mérlegelési jogkör alkalmazására vonatkozó szabályokat, amelyek meghatározzák legalább a következőket:
            
                        a)
                     
                     
                        azon körülmények, amelyek között az adatszolgáltató mérlegelési jogkört gyakorolhat;
                     
                  
                        b)
                     
                     
                        az adatszolgáltató szervezetén belüli azon személyek, akik számára a mérlegelési jogkör gyakorlása megengedett;
                     
                  
                        c)
                     
                     
                        azon belső kontrollok, amelyek az adatszolgáltató saját szabályaival összhangban szabályozzák az adatszolgáltató mérlegelési jogkörének gyakorlását;
                     
                  
                        d)
                     
                     
                        az adatszolgáltató szervezeten belüli azon személyek, akik jogosultak a mérlegelési jogkör gyakorlásának utólagos értékelésére.
                     
                  
         
            6. cikk
            Nyilvántartási szabályok
            
               (1)   A magatartási kódex olyan rendelkezéseket tartalmaz, amelyek előírják az adatszolgáltatók számára, hogy olyan nyilvántartási szabályokat hozzanak létre, amelyek biztosítják, hogy az adatszolgáltató nyilvántartást vezessen a magatartási kódex adatszolgáltató általi betartásának ellenőrzéséhez szükséges minden releváns információról, beleértve legalább a következő információkat:
               
                           a)
                        
                        
                           az adatszolgáltatónak a bemenetiadat-szolgáltatást szabályozó elvei és eljárásai és ezen elvek és eljárások lényeges változtatásai;
                        
                     
                           b)
                        
                        
                           az e rendelet 8. cikke (1) bekezdésének b) pontjában említett összeférhetetlenségi nyilvántartás;
                        
                     
                           c)
                        
                        
                           az adatszolgáltató személyzetével szemben a referenciamutatókkal összefüggő tevékenységekkel kapcsolatban hozott fegyelmi intézkedések;
                        
                     
                           d)
                        
                        
                           az adatközlő személyek és az adatszolgáltatások tekintetében ellenőrzéseket végző személyek listája, beleértve azok nevét és az adatszolgáltató szervezetén belüli szerepét, valamint az adatközléssel összefüggő feladataik elvégzésére kapott engedélyük dátuma, és adott esetben ezen engedélyük megszűnésének dátuma;
                        
                     
                           e)
                        
                        
                           minden egyes bemenetiadat-szolgáltatás tekintetében:
                           
                                       i.
                                    
                                    
                                       a szolgáltatott bemeneti adatok;
                                    
                                 
                                       ii.
                                    
                                    
                                       a bemenetiadat-szolgáltatás meghatározásánál figyelembe vett adatok, valamint a kizárt adatok;
                                    
                                 
                                       iii.
                                    
                                    
                                       a mérlegelési jogkör alkalmazása;
                                    
                                 
                                       iv.
                                    
                                    
                                       a bemeneti adatok tekintetében elvégzett ellenőrzések;
                                    
                                 
                                       v.
                                    
                                    
                                       a bemenetiadat-szolgáltatással összefüggésben az adatközlő személy és az adatszolgáltatás tekintetében az adatszolgáltató szervezetén belül ellenőrzéseket végző bármely személy közötti közlések.
                                    
                                 
                     
            
               (2)   A magatartási kódex előírja, hogy a nyilvántartási szabályok rendelkezzenek arról, hogy az információkat legalább öt évig, vagy telefonos beszélgetések vagy elektronikus közlések nyilvántartása esetén legalább három évig meg kell őrizni, és olyan adathordozón kell tárolni, amely lehetővé teszi, hogy az információ a jövőben hozzáférhető legyen.
            
            
               (3)   A referenciamutató-kezelő dönthet úgy, hogy jelentős referenciamutatóhoz bemeneti adatot szolgáltató adatszolgáltató esetében eltekint az (1) bekezdés e) pontjának iv. alpontjában foglalt követelménytől.
            
            
               (4)   A referenciamutató-kezelő dönthet úgy, hogy nem jelentős referenciamutatóhoz bemeneti adatot szolgáltató adatszolgáltató esetében eltekint az (1) bekezdés e) pontjának iv. és v. alpontjában foglalt követelmények valamelyikétől vagy mindkettőtől.
            
         
         
            7. cikk
            A gyanús bemeneti adatok bejelentése
            
               (1)   A magatartási kódex előírja, hogy az adatszolgáltató dokumentált belső eljárásokat hozzon létre, amelyek alapján az adatszolgáltató személyzete jelent minden gyanús bemeneti adatot az adatszolgáltató megfelelési funkciója részére, ha van ilyen, és az adatszolgáltató felső vezetésének.
            
            
               (2)   A magatartási kódex meghatározza azokat a feltételeket, amelyek mellett az adatszolgáltatónak jelentenie kell a gyanús bemeneti adatokat a referenciamutató-kezelő részére, és meghatározza az eljárást és a kommunikációs eszközt, amelyet az adatszolgáltató használ a referenciamutató-kezelővel való kapcsolatfelvételre.
            
         
         
            8. cikk
            Összeférhetetlenségek
            
               (1)   A magatartási kódex előírja az adatszolgáltató számára, hogy hozzon létre az összeférhetetlenségek kezelésére szolgáló rendszereket és kontrollokat, amelyek legalább a következő elemeket tartalmazzák:
               
                           a)
                        
                        
                           összeférhetetlenségi szabályok létrehozása, amelyek a következőkről rendelkeznek:
                           
                                       i.
                                    
                                    
                                       az összeférhetetlenségek feltárásának és kezelésének az összeférhetetlenségek esetleges belső eszkalációjára is kiterjedő folyamata;
                                    
                                 
                                       ii.
                                    
                                    
                                       az adatközlő személyek felvételi eljárása során felmerülő összeférhetetlenségek megelőzése vagy az ilyen összeférhetetlenségek kockázatának minimalizálása érdekében hozott intézkedések;
                                    
                                 
                                       iii.
                                    
                                    
                                       az adatszolgáltató személyzetére vonatkozó javadalmazási politikával összefüggő összeférhetetlenségek megelőzése vagy az ilyen összeférhetetlenségek kockázatának minimalizálása érdekében hozott intézkedések;
                                    
                                 
                                       iv.
                                    
                                    
                                       az adatszolgáltató irányítási struktúrájából eredő összeférhetetlenségek megelőzése vagy ilyen összeférhetetlenségek kockázatának minimalizálása érdekében hozott intézkedések;
                                    
                                 
                                       v.
                                    
                                    
                                       az adatközlő személyek és az adatszolgáltató szervezetének egyéb személyzete közötti közlésekre vonatkozó követelmények;
                                    
                                 
                                       vi.
                                    
                                    
                                       az összeférhetetlenségek megelőzése vagy az összeférhetetlenségek kockázatának csökkentése érdekében előírt, az adatközlő személyek és az adatszolgáltató egyéb személyzete közötti fizikai vagy szervezeti elkülönítés;
                                    
                                 
                                       vii.
                                    
                                    
                                       szabályok és intézkedések, amelyek az adatszolgáltatónak olyan pénzügyi eszköz vagy pénzügyi ügylet tekintetében fennálló esetleges pénzügyi kitettségének kezelésére szolgálnak, amely olyan referenciamutatóra hivatkozik, amelyhez az adatszolgáltató bemeneti adatokat szolgáltat;
                                    
                                 
                     
                           b)
                        
                        
                           a feltárt összeférhetetlenségek és a kezelésükre hozott intézkedések nyilvántartására szolgáló összeférhetetlenségi nyilvántartás létrehozása, valamint a nyilvántartás naprakészen tartására és a nyilvántartáshoz belső vagy külső ellenőrök számára való hozzáférés biztosítására vonatkozó követelmények.
                        
                     
            
               (2)   A magatartási kódex előírja, hogy az adatszolgáltató személyzetének az adatszolgáltatási folyamatban részt vevő tagjai képzésben részesüljenek az összeférhetetlenségek feltárásával, megelőzésével és kezelésével kapcsolatos valamennyi szabály, eljárás és kontroll tekintetében.
            
            
               (3)   A referenciamutató-kezelő dönthet úgy, hogy nem jelentős referenciamutatóhoz bemeneti adatot szolgáltató adatszolgáltató esetében eltekint egy vagy több, az (1) bekezdés a) pontjának iii., v., vi. és vii. alpontjában foglalt követelménytől.
            
         
         
            9. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2019. január 25-től kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. július 13-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 171., 2016.6.29., 1. o.
         
         
            (2)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).